REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

01 Broj: 06-2/119-20

28. oktobar 2020. godine

B e o g r a d

Z A P I S N I K

SA PRVE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA

ODRŽANE 26. OKTOBRA 2020. GODINE

Sednica je održana je u sali II Doma Narodne skupštine, sa početkom u 10.30 časova.

Sednici su prisustvovali: Dragoljub Acković, Sandra Joković, Andrijana Avramov, Dejan Stošić, Vesna Nedović, Vesna Stjepanović, Dragana Branković Minčić, Dragana Radinović, Stefan Srbljanović, Nebojša Bakarec, Jelena Mihailović, Aleksandra Čamagić, Aleksandar Jovanović, Zoltan Pek i dr Muamer Bačevac, članovi Odbora.

Sednicom je do izbora predsednika Odbora predsedavao Ljubo Petrović, u skladu sa odredbom člana 25. stav 2. Poslovnika Narodne skupštine.

Sednici nije prisustvovala članica Odbora Selma Kučević.

Predsedavajući je konstatovao da su ispunjeni uslovi za rad i odlučivanje te je upoznao članove Odbora sa tačkama

Dnevnog reda

1. Izbor predsednika Odbora;
2. Izbor zamenika predsednika Odbora.

PRVA TAČKA – IZBOR PREDSEDNIKA ODBORA

Predsedavajući je pozvao članove Odbora da iznesu predloge za izbor predsednika Odbora.

Član Odbora Dragoljub Acković je predložio da se za predsednika Odbora izabere dr Muamer Bačevac.

Odbor je jednoglasno izabrao dr Muamera Bačevca za predsednika Odbora.

Predsednik Odbora je preuzeo predsedavanje sednicom i zahvalio se članovima Odbora na izboru.

DRUGA TAČKA - IZBOR ZAMENIKA PREDSEDNIKA ODBORA

Predsednik Odbora je predložio da se za zamenika predsednika Odbora izabere Dragoljub Acković.

Odbor je jednoglasno izabrao Dragoljuba Ackovića za zamenika predsednika Odbora.

U nastavku sednice predsednik Odbora je istakao da su ljudska i manjinska prava temelj i osnovni stubovi današnjeg svetskog mira i da je zbog toga danas njihov značaj veliki. Napomenuo je da kad govorimo o ravnopravnosti, govorimo o jednakim šansama i da bez obzira na polnu, versku, starosnu ili bilo koju drugu ličnu karakteristiku nikome ne sme biti ugroženo pravo da se maksimalno razvija u društvu. Istakao je da je Republika Srbija postavila visoke standarde u pogledu donetih zakona o zaštiti ljudskih prava, kao i da je glavni zadatak Odbora da vrši nadzor nad njihovim sprovođenjem. Takođe je, kao primarne zadatke Odbora, naveo i uvažavanje nacionalnih manjina i njihovo aktivno učešće u političkom životu, ravnomernu zastupljenost u državnom aparatu kao i borbu protiv predrasuda.

Zamenik predsednika Odbora zahvalio se članovima Odbora na izboru i predložio da se razmisli o mogućnosti da Odbor obrazuje pododbor za Rome koji bi bio od izuzetnog značaja za romski narod i Republiku Srbiju.

Sednica je zaključena u 10.40 časova.

SEKRETAR ODBORA PREDSEDNIK ODBORA

Rajka Vukomanović dr Muamer Bačevac